Babalykie in Pta-Moot gevindArgieffoto Die liggaam van ŉ pasgebore babaseun is Vrydagoggend in Queenswood in Pretoria se Moot-omgewing gevind. Russel Meiring, woordvoerder van ER24, het gesê die baba is in ŉ asblik by ŉ woonstelblok in Shillingstraat gelos. “Die woonstelblok se opsigter was besig om asdromme na buite te neem toe hy op die babatjie afgekom het. Die polisie is ontbied en die polisie het paramedici ontbied,” het Meiring gesê. Meiring het gesê paramedici het vasgestel dat die baba al ŉ geruime tyd dood is en kon niks vir hom doen nie. Hy is op die toneel dood verklaar. Kapt. Coba Brits, polisiewoordvoerder, het die voorval aan Maroela Media bevestig. “Die nodige ondersoeke is reeds van stapel gestuur,” het Brits gesê. Dit is nog nie bekend hoe lank of hoe die baba dood is nie.